Jongspan kan nou ook hul slag op verhoog wys(Foto: Pixabay) Is jou klein rakker die volgende Arnold Vosloo, Tinarie van Wyk-Loots of Christo Davids? Toon jou laerskoolkind potensiaal as ŉ opkomende akteur of aktrise? Dan is die ATKV-Tjokkertoneel nét die plek om sy of haar talente as deel van ’n toneelgeselskap te ontgin. Tot onlangs was die ATKV-Tienertoneel eksklusief vir hoërskoolleerders, maar met die splinternuwe ATKV-Tjokkertoneel gaan laerskoolleerders ook nou die planke warm speel. “Die behoefte vir ŉ toneelprojek vir laerskole is al ŉ paar jaar duidelik uit navrae wat ons ontvang het,” het Lizané Basson, projekorganiseerder by die ATKV, in ŉ mediaverklaring gesê. “Daar is heelwat kunste- en toneelfeeste wat laerskooltoneel op ŉ manier akkommodeer, maar ATKV-Tjokkertoneel sal ŉ nasionale platform vir talentontwikkeling wees, wat gefokus is op beginsels soos toneelontwikkeling, gehoorontwikkeling en blootstelling aan literatuur.” Volgens Basson bestaan daar behoefte vir ŉ gestandaardiseerde, geakkrediteerde, betroubare kompetisie en die ATKV kan met sy jarelange ondervinding as rolspeler in die gemeenskap dié rol vertolk. “Ons wil ouers help om hulle kinders te help; ons wil kinders laat spesiaal voel en hulle talente ontgin. Die ATKV wil kinders blootstel aan uiteenlopende genres, goeie speltegnieke, afrigting en nuttige wenke.” (Foto: Pixabay) Basson het ook gesê dat daar beduidende verskil tussen die ATKV-Tienertoneel en die Tjokkertoneel sal wees. “Tjokkertoneel sal nie noodwendig sulke uitdagende en sensitiewe inhoud bevat nie. Eerder, byvoorbeeld, kinderboeke wat verwerk is vir die verhoog en gedigte vir spreekkore, sodat die basis van storievertel en speltegniek deur die kinders aangeleer kan word.” Laerskole kan hul junior spreekkore (graad 1 tot 3), senior spreekkore (graad 4 tot 7) asook ŉ minitoneel inskryf vir die eerste jaar wat hierdie nuwe ATKV-projek van stapel gestuur word. “Ons beoog om Tjokkertoneel kindervriendelik aan te bied met die fokus op die viering van kinders en die uitleef van hul talente en belangstellings.” En waarna kan die leerders uitsien met hul deelname aan Tjokkertoneel? “Dit gee vir die kinders die geleentheid om voor ŉ gehoor op te tree wat hulle waardeer en gaan hulle ook die blootstelling gee aan teaters se fasiliteite,” sê Basson. Die streeksfeeste vind by die volgende geleenthede plaas: Gauteng-streeksfees op 20 en 21 September by die Hoërskool Noordheuwel in Krugersdorp. Wes-Kaap-streeksfees op 27 en 28 September by die Kunstekaap-teater in Kaapstad. Bloemfontein-streeksfees op 4 en 5 Oktober by die Hoërskool Fichardtpark in Bloemfontein. Oos-Kaap-streeksfees op 4 en 5 Oktober (die venue sal binnekort bevestig word). Skole kan vir Lizané Basson kontak by 011 919 9078 of vir haar ’n e-pos stuur na [email protected]